Краљ и препелица
Алекса Шантић 

"Препелице, стани, не развијај крила,
У моме би двору тако срећна била!"

"Најљепши су двори с кровом од звијезда,
Моје среће нема без мојих гнијезда".

"Пазио бих на те што бих знао боље -
Имала би хране све до миле воље".

"Просјаци су они што их други храни;
Моја храна само плод је богом дани".

"У мене је блага, све хрпе на броју,
Обасућу благом сваку пјесму твоју".

"Моја пјесма није пусто робље с лађа, -
Моја пјесма, краљу, слободно се рађа!"

Шантићеве песме 1908.